اتحاد المدارس الاسلامیہ پاکستان

**اتحاد المدارس الاسلامیہ پاکستان** اہلحدیث مسلک سے تعلق رکھنے والا ایک وفاقی دینی تعلیمی بورڈ ہے، جس کی بنیاد 4 فروری 2021ء کو رکھی گئی۔ 

## ابتدائیہ

### 1۔ تعارف:
معلم اخلاق ، ہادی ٔ انسانیت محمد رسول اللہ ﷺ نے عقائد و عبادات، معاملات اور اخلاقیات کی تعلیم کے لیے باقاعدہ جس تعلیمی ادارے کی بنیاد رکھی وہ مسجد نبوی میں مدرسہ صفہّ تھا۔ جہاں عام و خاص، کالے وگورے، عربی و عجمی، آزاد اور غلام کی ذہن سازی ہوتی تھی۔ یہاں دین کے داعی اور امت مسلمہ کے مربی تیار ہوتے تھے ، جو نبی کریم ﷺ سے علم و عرفان کے سنہری موتی جمع کرتے، کتاب و حکمت سے احکام و مسائل کا سرمایہ سمیٹتے، علم ومعرفت سے اپنی اصلاح اور دوسروں کی تربیت کا سامان پیدا کرتے۔ رسول کریم ﷺ سے دعوت دین کا اسلوب، اصول اور طریقہ کار سمجھ کر (بَلِّغُوا عَنِّیْ وَلَوْ آیَۃ) پرعمل کرتے ہوئے حکمت و دانائی کے ساتھ دین اسلام کو دوسروں تک پیش کرتے۔ عہد نبوی ﷺ سے لے کر آج تک تعلیم وتبلیغ کا یہ منظم و مربوط سلسلہ جاری ہے اور قیامت تک جاری و ساری رہے گا۔ ان شاء اللہ

(العلماء ورثۃ الانبیاء) کے مصداق علما امت انبیا علیہم السلام کے اس تعلیمی، تبلیغی، تربیتی مشن کو جاری رکھے ہوئے ہیں۔  جنھوں نے جگہ جگہ ہر شہر و قصبہ میں مراکز، مدارس اور جامعات قائم کیے ،نسل نو کو عقائد سے آگاہ اور آداب زندگی سے آشنا کیا۔ حلال و حرام میں فرق بتایا، اچھے برے میں تمیز بتائی۔ قرآن و سنت کی تعلیم کے ذریعے مردہ معاشروں کو زندہ کیا۔ دینی علوم کی بہترین ترویج کی۔ حفظ قرآن اور تجویدوقرأت پڑھنے پڑھانے کا اہتمام کیا۔ علما کرام کی یہ کاوشیں قابل قدر و منزلت ہیں کہ نامساعد حالات اور پریشان کن صورت حال میں بھی وہ اس فریضہ کو بھی سر انجام دے رہے ہیں۔ ان انفرادی کاوشوں کو یکجاء اور متحد کرنے کے لیے اتحاد المدارس الاسلامیہ پاکستان کا قیام عمل میں لایا گیا ہے۔ الحمد للہ

### اہداف:
1۔ ایک ایسا نصاب مرتب کرنا جو اسلام کی صحیح ترجمانی اور جدید عصری تقاضوں کی تکمیل کرے، جسے پڑھنے والے طلبہ عربی، انگریزی، اردو میں مہارت رکھیں اور عام و خاص کو اسلام کی آفاقیت وافادیت سے آگاہ کریں۔

2۔ دورِ جدید کے نت نئے فتنوں کا مقابلہ کرتے ہوئے ہر شعبہ زندگی میں شامل ہوکر وطن عزیز کی خدمت کا بیڑا اٹھائیں۔

3۔اسلامی علوم کے ساتھ ساتھ جدید علوم سے آشنائی حاصل کریں، خصوصاً کمپیوٹر کی تعلیم(IT) میں مہارت پیدا کریں۔سوشل، الیکٹرانک اور پرنٹ میڈیا کو اشاعت تعلیم و تبلیغ کا ذریعہ بنائیں اور اس کے خوفناک خطرات سے لوگوں کو آگاہ کریں۔

4۔ دینی و عصری نصاب تعلیم میں جو خلیج وخلاء پیدا کیا گیا ہے، اسے حتیٰ الامکان پُر کرتے ہوئے مدارس کے خلاف پیدا کی گئی غلط فہمیوں کو دور کرنا۔

### 2۔ دستور:
ادارے کانام: اتحاد المدارس الاسلامیہ پاکستان ہوگا۔

### 1۔مرکزی دفتر:
اتحاد المدارس الاسلامیہ پاکستان کا مرکزی دفتر کراچی، صوبہ سندھ میں ہوگا۔

### 2۔اتحاد المدارس الاسلامیہ پاکستان:
یہ ایک غیر سیاسی ادارہ ہوگا۔جس کا مقصد صرف اور صرف تعلیم کی اشاعت ہوگا۔ اتحاد کے تمام عہدے داران ،اراکین ملکی سیاست میں حصہ لینے سے پرہیز کریں گے۔

### 3۔اتحاد المدارس کے عہدے داران:
اتحاد المدارس کا ہرعہد یدار احترام انسانیت کے جذبے کو پورے خلوص سے فروغ دیگا۔اخوت و محبت برداشت کی فضاء کو قائم کرے گا، یہی رسول کریم ﷺ کی سیرت اور اسوہ حسنہ ہے۔

### 4۔  مرکزی مشاورتی کمیٹیاں :
1۔مرکزی مجلس شوریٰ

2۔مرکزی مجلس عاملہ

### 1۔مجلس شوریٰ:
اتحاد المدارس الاسلامیہ پاکستان کی اساسی قوت ہوگی۔

1۔تعداد اراکین :  اس کے کم از کم 30 اراکین ہوں گے۔بوقت ضرورت اضافہ کیا جائے گا۔

2۔مجلس شوریٰ کا اجلاس سال میں ایک بار منعقد ہوگا۔ صدر صاحب مخصوص حالات میں کسی بھی وقت اجلاس طلب کرسکیں گے۔

3۔مجلس شوریٰ کے فیصلوں میں کثرت رائے کیساتھ ساتھ قوت رائے کو بھی مدنظر رکھا جائے گا۔حتمی فیصلہ صدر مجلس کریں گے۔

4۔مجلس شوریٰ میں اتحاد المدارس سے ملحقہ جامعات ومدارس اور مراکز کے مہتمم ، مدیر حضرات یا ان کے نامزد نمائندے ہوں گے۔

5۔مجلس شوریٰ کے اجلاس کے لیے ایک تہائی 1/3 اراکین کی موجودگی ضروری ہوگی۔

6۔مجلس شوریٰ اتحاد المدارس الاسلامیہ پاکستان کے نظم و نسق کی مکمل پابند ہو گی۔

7۔مجلس شوریٰ اتحاد المدارس کے ساتھ ملحقہ جامعات و مدارس اور مراکز کے تعلیمی،تربیتی معیار کے حوالے سے مناسب اور مفید اقدامات کرے گی۔

8۔بورڈ کے نصاب کے بارے میں مختلف ترامیم اور تجاویز مجلس شوریٰ صدر اور ناظم اعلیٰ کے مشورے سے دے سکے گی۔

9۔مجلس شوریٰ کے اراکین کا چناؤ صدر اتحاد، نائب صدر، ناظم اعلیٰ اور ناظم امتحانات کریں گے۔اور مجلس شوریٰ کی مدت پانچ سال ہوگی۔

10۔ کسی بھی نامناسب اور ملک دشمن اقدام کی وجہ سے رکن مجلس شوریٰ کومعزول کیا جائے گا۔

11۔صدر، ناظم اعلیٰ، نائب ناظم اعلیٰ اور ناظم امتحانات کی تقرری ومعزولی چاروں صوبائی ناظمین اعلیٰ کے ساتھ ساتھ مجلس شوریٰ کی کثرت رائے سے ہوگی۔

12۔چاروں صوبوں کے ناظمین اعلیٰ کی تقرری و معزولی صدر، ناظم اعلیٰ اور ناظم امتحانات مجلس شوریٰ کے مشورے سے ہوگی۔ تقرری اچھی کارکردگی کی بنیاد پر ہوگی۔صدر اورنائب صدر ناظم اعلیٰ کی منظوری کے بعد مذکورہ عہدے دار ان کو مرکزی دفتر کی طرف سے نمائند گی کا نوٹیفکیشن جاری کیا جائے گا

13۔ اتحاد المدارس کا ہر فاضل رکن کوئی بھی مشورہ دینا چاہے تو ناظم دفتر کو تحریری طور پر ارسال کرے  تاکہ اس پر غوروخوض کیا جائے۔

14۔ اتحاد المدارس الاسلامیہ سے الحاق شدہ تمام جامعات، مدارس، مراکز اصول و ضوابط کی پابندی کریں گے۔ انفرادی حیثیت سے کوئی اقدامات نہیں کریں گے۔

### مجلس عاملہ:
1۔مجلس عاملہ کا اجلاس سال میں ایک مرتبہ ضرور ہوگا۔

2۔مجلس عاملہ کے اراکین کی تعداد کم ازکم 30 ہوگی۔

3۔مجلس عاملہ اتحاد المدارس کے سالانہ بجٹ کی منظوری دے گی۔

4۔مجلس عاملہ کے عہدے داران کی میعاد کم ازکم پانچ سال ہوگی۔

5۔مسلسل دو اجلاسوں میں کسی معقول عذر کے بغیر شرکت نہ کرنے والے رکن کی رکنیت معطل تصور ہوگی۔

### 3۔ اغراض و مقاصد/ضوابط:
اتحاد المدارس الاسلامیہ کی تاسیس کے وقت درج ذیل اہداف متعین کیے گئے ہیں۔

1۔وطن عزیز پاکستان میں دینی وعصری علوم کی ترویج واشاعت

2۔ وطن عزیز میں  فرقہ واریت کے خاتمے، باہمی رواداری اور اتحادو اتفاق کی فضاء کو فروغ دینا۔

3۔قدیم اور جدید علوم سے آراستہ محب وطن مدرسین اور اسلامی سکالر پیدا کرنا مبلغین اسلام تیار کرنا۔

4۔ جدید تعلیم یافتہ طبقے کو علوم اسلامیہ کی طرف راغب کرنا۔

5۔مدارس دینیہ کے طلبہ میں عصری سائنسی علوم پڑھنے کا شوق پیدا کرنا اور مواقع فراہم کرنا۔ تاکہ وہ عالم اسلام کو درپیش مسائل کا حل پیش کرسکیں۔

6۔کمپیوٹر کی تعلیم کے حصول کی اہمیت کو اْجاگر کرنا اور اس کے سیکھنے کے لیے طلبہ کو سہولیات فراہم کرنا۔

7۔اسلامی ورثہ کی حفاظت، معیار تعلیم کو بلند کرنا اور مغربی تعلیم کے زیر اثر نسل نو کی دینی تعلیم و تربیت کا اہتمام کرنا۔

8۔قرآن و حدیث اور سیرت رسولﷺ کے مطالعہ کی اہمیت کو اجاگر کرتے ہوئے اس کا شوق پیدا کرنا

9۔تاریخ، فقہ اورجدید مسائل کے مطالعہ پر زور دینا

10۔دور جدید کے گمراہ کن نظریات کا بغور جائزہ لینا اور ان کی اصلاح کرنا مثلاً فتنہ انکار حدیث وغیرہ۔

11۔تقابل ادیان کے حوالے سے مختلف مذاہب کے مطالعہ کا ذوق پیدا کرتے ہوئے سہولیات بھی فراہم کرنا۔

12۔طلبہ میں عربی بول چال کی مہارت پیدا کرنا اور تحریری صلاحیتوں کو اجاگر کرنا۔

13۔مدارس کے طلبہ کو انگریزی زبان کا اتنا علم دینا کہ وہ اس زبان میں دعوت دین پیش کرنے کے قابل ہوسکیں۔

14۔ تزکیہ نفس: اعلی معیار تعلیم کے ساتھ ساتھ طلبہ کی دینی، اخلاقی تربیت کرکے مثالی مسلمان اور باوقار شہری بنانا۔

٭ طلبہ کو نظریہ پاکستان سے وابستہ رکھنا، قیام پاکستان، مقاصد پاکستان سے آگاہ کرتے ہوئے ان میں جذبہ حب الوطنی پیدا کرنا۔

15۔طلبہ کو مختلف دینی و عصری موضوعات پر تحقیق کی دعوت دینا۔ اور ہم نصابی سرگرمیوں کے ذریعہ صلاحیتوں کو اجاگر کرنا

16۔عصر حاضر میں فقہ اسلامی کی ترویج اور جدید اقتصادی اور سماجی مسائل کو فقہی قوانین کی روشنی میں قابل عمل بنانے کے لیے تخصص یعنی (Specialization)کروانا ۔

17۔ قانون کے دائرہ میں رہتے ہوئے مراکزاسلامیہ، مدارس دینیہ اور جامعات کے مفادات کا تحفظ کرنا۔

18۔ جدید طریقہ تدریس سے آگاہی کے لیے اساتذہ کرام کو کورسز کروانا۔

19۔ تمام مدارس، جامعات اور مراکز منظم و متحد رکھنا اور عصری تقاضوں سے ہم آہنگ نصاب تعلیم تیار کرنا۔

20۔ ہونہار طلبہ کی اعلیٰ تعلیم کے لیے غیر ملکی یونیورسٹیز میں داخلے کی کوشش کرنا۔

### 4۔ڈگری کی قانونی حیثیت
1۔ ایچ۔ ای۔ سی کے نوٹی فکیشن نمبر 8-16 /HEC/SAD/2021/993 مجریہ بتاریخ 3 فروری 2021ء کے مطابق ”اتحاد المدارس الاسلامیہ“ کے تحت جاری شدہ الشهادة العالمية في العلوم العربية والإسلامية کی ڈگری ایم۔ اے عربی و اسلامیات کے مساوی ہوگی۔

2۔ ”اتحاد المدارس الاسلامیہ“ کی جاری کردہ ڈگری/اِسناد ہر سطح کے سول و عسکری، سرکاری و نیم سرکاری اور غیر سرکاری اِداروں میں تعلیمی، تدریسی اور اِنتظامی عہدوں/خدمات کے لیے قابلِ قبول ہوں گی۔

3۔ ”اتحاد المدارس الاسلامیہ“ سے ڈگری/سند حاصل کرنے والا اسکالر کسی بھی سطح کے ادارے میں بحیثیت مذہبی اسکالر، شریعہ ایڈوائزر، امام، خطیب وغیرہ عہدوں پر تقرری کا اَہل ہوگا۔

### 5۔اتحاد المدارس الاسلامیہ کا تعلیمی نظام
**اولاً:خصوصیات**

1۔ ”اتحاد المدارس الاسلامیہ“نے درس و تدریس کے نظام کو ایسے جدید مثبت و مفید اِبلاغی خطوط پر اُستوار کیا ہے جو اساتذہ اور طلبہ و طالبات کی علمی و تحقیقی صلاحیتوں کو جلا بخشنے میں معاون و مددگار ثابت ہوگا۔

2۔ ”اتحاد المدارس الاسلامیہ“کے نظامِ تدریس میں قومی و بین الاقوامی سطح کے ماہرین کے آن لائن لیکچرز کا خصوصی اہتمام بھی شامل ہوگا۔

3۔ درس و تدریس کا یہ نظام ویب ٹی وی اور ڈیجیٹل پلیٹ فارمز پر بھی دستیاب ہوگا۔

4۔ ”اتحاد المدارس الاسلامیہ“سے ملحقہ مدارِس/جامعات/اِدارہ جات کو بتدریج ڈیجیٹل لائبریریز اور جدید کمپیوٹر لیبز کے قیام کی جانب راغب اور آمادہ کیا جائے گا۔

5۔ اساتذہ اور طلبہ و طالبات کی علمی، تخلیقی اور تحقیقی صلاحیتوں میں اِضافہ کرنے اور اِس ضمن میں مدارِس کی کارکردگی اور اَہداف میں پیش رفت کا جائزہ لینے کے لیے الگ شعبہ جات/نظامتیں قائم کی جائیں گی۔

**ثانیاً:درجہ بندی**

”اتحاد المدارس الاسلامیہ“کے تعلیمی نظام کو درج ذیل درجات میں تقسیم کیا گیا ہے:

۔حفظ مع تجوید

۔ تجوید و قرات

۔ الشهادة الثانوية العامة مع میٹرک (دو سالہ)

۔ الشهادة الثانوية الخاصة مع اِنٹرمیڈیٹ (دو سالہ)

۔ الشهادة العالية مساوی بی۔ اے (دوسالہ)

۔ الشهادة العالمية في العلوم العربية والإسلامية مساوی ایم۔ اے عربی و اِسلامیات (دو سالہ)

### 6۔ امتحانات :
امتحانی نظم ونسق اور شرائط داخلہ:

اتحاد المدارس الاسلامیہ پاکستان کا امتحانی طریقہ کار اور شرائط و ضوابط

1۔امیدوار کے لیے قرآن و سنت کے مطابق عقائد کا پابند ہونا ضروری ہے۔

2۔درجہ عالمیہ کے لیے کسی دینی بورڈ سے درجہ عالیہ یا اس کے مساوی ڈگری کا ہونا ضروری ہے۔

3۔درجہ عالیہ، خاصہ اور عامہ کے لیے کسی دینی بورڈ سے مطلوبہ نچلے درجے یا اس کے مساوی سند کا ہونا ضروری ہے۔

4۔عصری اداروں کے اسلامیات ،عربی میں بی۔اے آنر یا ماسٹر کرنے والے طلبہ کو عالمیہ میں داخلہ دیا جائے گا۔ اسی طرح مڈل، میٹرک اور ایف اے پاس طلبہ بھی بالترتیب درجہ عامہ، خاصہ اور عالیہ کے امتحانات میں شرکت کے مجاز ہیں۔

5۔نچلے درجات کے امتحانات میں وہ طلبہ بھی شرکت کرسکتے ہیں جن کے فارم کے ساتھ دینی ادارے کے مہتمم یا ناظم تعلیمات کی طرف سے ادارے کے لیٹر پیڈ پر مصدقہ بیان لف ہو۔

6۔ہر درجہ میں داخلہ کے لیے چار عد د رنگین تصاویر اور شناختی کارڈ ، ب فارم کا ہونا ضروری ہے۔

7۔امیدوار کو چاہیے کہ وہ اپنا داخلہ فارم ادارے کے مہتمم کو مقررہ امتحانی تاریخ کے اندر اندر پہنچائیں۔

8۔درجہ حفظ کے لیے مکمل قرآن کا یاد ہونا ضروری ہے

9۔ درجہ تجوید کے لیے جملہ قواعد تجوید سے آگاہی لازمی ہے۔

### 7۔ حصول سینٹر اور مدرسہ / مرکز/جامعہ کے الحاق کا طریقہ کار:
1۔ہر محب وطن جامعہ، مدرسہ اور مرکز اتحاد المدارس الاسلامیۃ پاکستان سے الحاق کرسکتا ہے۔

2۔اتحاد المدارس الاسلامیہ پاکستان کے ساتھ الحاق کے لیے مدرسہ /جامعہ/مرکز کا مہتمم مرکزی دفتر اتحاد المدارس الاسلامیہ پاکستان کو ایک درخواست ارسال کرے گا۔ تمام شرائط پر پورا اترنے اور ادارہ کا معائنہ کرنے کے بعد سند الحاق جاری کی جائے گی۔

3۔امتحانی مرکز کے حصول کے لیے حفظ و تجوید کے علاوہ کم از کم 20طلباء و طالبات کا داخلہ بھیجنا ضروری ہے۔

4۔مدرسہ /جامعہ /مرکز کے الحاق یا امتحانی مرکز کی منظوری سے قبل صوبائی ناظم صاحب اس کا معائنہ کریں گے۔ بعد ازاں اس کی منظوری دی جائے گی۔

5۔امتحانات کے دوران ممتحنین حضرات کے قیام و طعام کی ذمہ داری بذمہ سنٹر ہوگی۔

6۔مدارس /جامعات/ مرکز  کے مہتمم حضرات مقامی ناظمین اپنے طلبہ کے داخلہ فارم مرکزی دفتر کو مقررہ تاریخ کے اندر اندر ارسال کریں گے۔تاکہ انھیں بروقت رول نمبراور امتحانی سنٹر کی اطلاع دی جاسکے۔

7۔ ملکی قوانین اور اتحاد المدارس الاسلامیۃ کے قواعد و ضوابط کی خلاف ورزی کرنے پرمدرسہ، جامعہ اور مرکز کی رکنیت ختم کی جا سکتی ہے۔

### 8۔ ڈوپلیکیٹ سند کا حصول:
ڈوپلیکیٹ سند کے حصول کے لیے امید وار ایک عدد درخواست نئے قومی شناختی کارڈ کی کاپی اور ایک عدد تصویر ادارہ کے سربراہ کے توسط اورتصدیق سے مرکزی دفتر کو روانہ کرے گا۔ دفتربیس دنوںتک مذکورہ امید وار کو ڈوپلیکیٹ سند جاری کریگا۔

### 9۔ ایگزیکٹو باڈی کے فرائض و اختیارات:

#### 1۔صدر:
1۔صدر ارا کین مجلس شوریٰ وعاملہ کی نامزدگی ناظم اعلیٰ اور ناظم امتحانات کے مشورے سے کرے گا۔

2۔اتحاد المدارس کے اجلاسوں کی صدارت کریں گے۔

3۔اتحاد کا کوئی عہدے دار یا ملازم کسی بھی حوالے سے بورڈ کی ساکھ یا وطن عزیز کے مفادات کو نقصان پہنچاتا ہو تو صدر ،ناظم اعلیٰ اور ناظم امتحانات کے مشورے سے اْسے معطل کرے گا۔

4۔مجلس شوریٰ کے فیصلوں کی توثیق کرے گا۔

5۔صدر اتحاد ناظم اعلیٰ اور ناظم امتحانات کے مشورے سے مجلس شوریٰ کے دو اجلاسوں میں بغیر معقول عذر کے شرکت نہ کرنے والے رکن کی رکنیت ختم کرسکیں گے۔

#### 2۔نائب صدر :
1۔صدرکی عدم موجودگی میں انتظامی امور کی نگرانی اور اجلاسوں کی صدارت کرنا۔

2۔ صدر کی طرف سے تفویض شدہ امور کو سر انجام دینا۔

#### 3۔ناظم اعلیٰ :
1۔صدر اتحاد کی ہدایت کے مطابق مجلس شوریٰ اور مجلس عاملہ کے اجلاس طلب کرے گا۔

2۔مدارس ؍جامعات، مراکز کے الحاق کے امور کی نگرانی کریں گے۔

3۔اتحاد کے تمام امور صدر، ناظم اعلیٰ اور ناظم امتحانات کے باہمی مشاورت سے طے ہوں گے۔

4۔تمام مرکزی اور صوبائی عہدے داران اپنی اپنی ذمہ داریوں کے حوالے سے مرکزی دفتر اتحاد المدارس الاسلامیہ پاکستان کراچی کو ماہانہ ششماہی یا سالانہ رپورٹ پیش کریں گے۔مرکزی دفتر کا ناظم صدر اتحاد اور ناظم اعلیٰ کو اس کے بارے میں فائنل رپورٹ پیش کرے گا۔

5۔ملکی سا لمیت اور وقار کے خلاف کام کرنے والے عہدے دار کو صدر، ناظم اعلیٰ اور ناظم امتحانات باہمی مشورے سے فی الفور معطل کریں گے۔ ملکی قوانین کو بہر صورت مدنظر رکھا جائے گا۔

6۔ناظم اعلیٰ ہر قسم کے مرکزی اجلاس کا ایجنڈا تیار کریں گے۔

#### 4۔ناظم امتحانات:
1۔اتحاد المدارس الاسلامیہ پاکستان کے امتحانات کی نگرانی کریں گے۔ ناظم اعلیٰ کی مشاورت شامل ہوگی۔

2۔مرکزی دفتر کے نظم ونسق کی نگرانی ناظم امتحانات کریں گے۔ جس میں ناظم اعلیٰ کی مشاورت شامل ہوگی۔

3۔ناظم امتحانات اتحاد المدارس کے جملہ امور سے صدر صاحب اور ناظم اعلیٰ کو آگاہ کریں گے۔

4۔نصاب تعلیم کو جدید عصری تقاضوں سے ہم آہنگ کرنے کے لیے سفارشات تیار کرکے منظوری کے لیے شوری کو پیش کریں گے۔

#### 5۔ناظم مالیات :
1۔تمام مالی امور کی نگرانی کریں گے۔

2۔منظور شدہ بجٹ کی سالانہ رپورٹ مجلس شوریٰ کو پیش کریں گے۔

https://imipakistan.edu.pk/

## حوالہ جات

زمرہ:وفاقی دینی تعلیمی بورڈ
زمرہ:پاکستانی ادارے
زمرہ:پاکستان میں تعلیم
زمرہ:پاکستان میں تعلیمی بورڈ
زمرہ:پاکستان میں مدارس